钦定古今图书集成/历象汇编/庶征典/第188卷
## 钦定古今图书集成/历象汇编/庶征典/第188卷

| 钦定古今图书集成 历象汇编 第一百八十八卷 |

| |

钦定《古今图书集成》，历象汇编，庶征典。

第一百八十八卷《目录》。

《草木异部·纪事》

《草木异部·杂录》

《庶征典》第一百八十八卷。

《水经注》：“大騩，即具茨山也。黄帝登具茨之山，受神芝
图于黄盖童子”，即是山也。

《帝王世记》：尧时有草荚生庭，每月朔旦生一荚，至月
半则生十五荚，至十六日后日落一荚，至月晦而尽，
若月小馀一荚。王者以是占历，唯盛德之君应和气
而生，以为尧瑞，名曰蓂荚，一名历荚，一名瑞草。
《韩非子内储说上篇》：“鲁哀公问于仲尼曰：‘春秋之记
曰：‘冬十二月’’。”霣“霜不杀菽，何为记此？”仲尼对曰：“此言
可以杀而不杀也。夫宜杀而不杀，桃李冬实，天失道，
草木犹犯千之，而况于人君乎？”

《异物考》：“哀帝建平中，汝南屋柱仆地，生枝如人形，身
青黄色，面白，头有须发，长六寸一分。灵帝时，有两樗
树，皆高四尺，其一株宿夕忽暴长丈馀，大一围，作人
状，头目须发皆备。”

王充《论衡验符》篇：“建初三年，零陵泉陵女子傅宁宅
土中忽生芝草五本，长者尺四五寸，短者七八寸，茎
叶紫色，盖紫芝也。太守沈鄷遣门下掾衍盛奉献。皇
帝悦怿，使钱衣食，诏会公卿郡国上计吏民皆在，以
芝告天下，天下并闻，吏民欢喜，咸知汉德丰、雍瑞应
出也。五年，芝草复生泉陵，男子周服宅上六本，色状”
如“三年芝”，并前凡十一本。

《祥异记》：“汉安帝时，有异物生长乐宫东庑柏树，永巷
南闺合欢树，识者以为芝草也。”

《风俗通·怪神篇》：谨按桂阳太守江夏张辽，叔高去鄢
令家居买田。田中有大树十馀围，扶疏盖数亩，地播
不生谷。遣客伐之，六七血出。客惊怖，归具事白，叔高
大怒：“老树汁出，此何等血？”因自严行，复斫之，血大流
洒。叔高使先斫其枝，上有一空处，白头公可长四五
尺。忽出往赴叔高，高乃逆格之，凡杀四头，左右皆怖
伏地，而叔高恬如也。徐熟视，非人非兽也，遂伐其木。
其年应司空辟侍御史兖州刺史。以二千石之尊，过
乡里，荐祖考，白日绣衣。荣羡如此，其祸安居？

《墨娥漫录》：“松阳门内有大梓树，高四十馀丈，树尽枯
死。永嘉中，一旦忽更荣茂。大兴中，元皇帝果继大业。”
《元嘉起居注》：“泰始二年八月，嘉莲一双，骈花并实，合
跗同茎，生豫章鳢湖。又六年，双莲一蒂，生东宫元圃
池。”

《异苑》：“晋惠帝元康二年，巴西郡界竹生花，紫色，结实
如麦，外皮青，中赤白，味甚甘。”

《晋书刘曜载记》：“曜归于长安，署刘雅为大司徒。晋将
李矩袭金墉，克之。曜左中郎将宋始、振威宋恕降于
石勒，署其大将军广平王岳为征东大将军，镇洛阳。
会三军疫甚，岳遂屯渑池。石勒遣石生驰应宋始等，
军势甚盛。曜将尹安、赵慎等以洛阳降生。岳乃班师，
镇于陕城。西明门内大树，风吹折，经一宿，树拨变为”
人形，发长一丈，须眉长三寸，皆黄白色，有敛手之状，
亦有两脚著裙之形，惟无目鼻，每夜有声。十日而生
柯条，遂成大树，枝叶甚茂。

《石勒载记》：勒所居武乡北原山下，草木皆有铁骑之
象。家园中生人参，花叶甚茂，悉成人状。父老及相者
曰：“此胡状貌奇异，志度非常，其终不可量也。”

《异苑》：凉州张骏字公彦。九年，天雨五榖于武威、炖煌，
植之悉生，因名“天麦。”

晋孝武太元十二年，吴郡寿颁《道志》“边水为居，渚次
忽生一双，物状若青藤而无枝叶，数日盈拱。试共伐
之，即有血出，声在空中，如雄鹅叫，两音相应。腹中得
一卵，形如鸭子，其根头似蛇面眼。”

晋太元中，南郡忻陵县有枣树，一年忽生“桃、李、枣三
种花子。”

《晋书·沮渠蒙逊载记》：时木连理，生于永安。永安令张
披上书曰：“异枝同干，遐方有齐化之应；殊本共心，上
下有莫二之固。盖至道之嘉祥，大同之美征。”蒙逊曰：
“此皆二千石令长匪躬济世所致，岂吾薄德之所能
感也？”

《异苑》：“晋义熙中，永嘉松杨赵翼与大儿鲜共伐山桃，
树有血流，惊而止。后忽失第三息所在，经十日自归，
空中有语声，或歌或哭，翼语之曰：‘汝既是神，何不与
相见’？答曰：‘我正气耳。舍北有大枫树，南有孤峰，名曰
石楼，四壁绝立，人兽莫履，小有失意，便取此儿著树

尽缩入地。后经岁馀，贞之兄弟相次分散。”

吴聂友字之悌，豫章新淦人，少时贫贱，常好射猎，夜
照见一白鹿，射中之明，寻踪血既尽，不知所在，且已
饥困，便卧一梓树下，仰见射箭著树枝上，视之乃是
昨所射箭，怪其如此。于是还家赍粮，率子弟持斧以
伐之，树微有血，遂裁截为板二枚，牵著陂塘下。板尝
沉没，然时复浮出，出家辄有吉庆，每欲迎宾客，常乘
此板，忽于中流欲没。客大惧，友呵之，还复浮出。仕官
大如愿，位至丹阳太守。在郡经年，板忽随至石头。外
司白云：“涛中板入石头来。”友惊曰：“板来必有意。”即解
职归家。下船便闭户，二板挟两边，一日即至豫章。尔
后板出，便反为凶祸，家大轗轲。今新淦北二十里馀
曰新溪，有聂友截梓树板。涛牂柯处，有样树今犹存，
乃聂友向日所栽，枝叶皆向下生。

《异苑》：句章人吴平州门前忽生一株青桐，树上有谣
歌之声，平恶而斫杀。平随军北征，首尾三载，死桐欻
自还，立于故根之上。又闻树巅空中歌曰：“死桐今更
青，吴平寻当归。适闻杀此桐，已复有光辉。”平寻复归。
《述异记》：越俗说：“会稽山夏禹庙中有梅梁，忽一春而
生枝叶。”

《会稽典录》：“谢承迁吴郡督邮，岁穰，嘉禾六穗，生于部
属。”

《南史武帝本纪》：汉光武社于南阳，汉末而其树死，刘
备有蜀，迺应之而兴。及晋季年，旧根始萌，至是而盛。
《齐始兴简王鉴传》：鉴，高祖第十子也。初封广兴郡王，
后改封始兴。自晋以来，益州刺史皆以良将为之。宋
泰始中，益州市桥忽生小洲，道士邵硕见之曰：“当有
贵王。”临州刘亮为刺史，斋前石榴树凌冬生花，亮以
问硕，硕曰：“此谓狂华，宋诸刘灭亡之象。后二年君当
终，后九年宋富灭，灭后有王胜憙来作此州。”永明二
年，武帝不复用诸将为益州，始以鉴为益州刺史，督
益、宁二州军事，加鼓吹一部。胜憙反语为始兴，言于
此乃验。

《齐南海王子罕传》：“子罕，武帝第十一子也。颇有学。母
乐荣华，有宠，故武帝留心。每尝寝疾于罕，昼夜祈祷，
于时以竹为灯缵照夜，此缵宿昔枝叶大茂，母病亦
愈，咸以为孝感所至。”

《册府元龟》：“黄文济为御史，其家斋前种菖蒲，忽生花，
光影炤壁成五采。其儿见之，馀人不见也。少时，文济
被杀。”

王晏为骠骑大将军其父普耀斋前柏树变为梧桐
论者以为虽有栖凤之美而失后凋之节及晏败果
如之。又未败前见梧桐子悉是大蛇就视之犹木也。
晏恶之乃以纸裹桐子犹纸内摇动蔌蔌有声晏子
德元所居帷屏无故有血洒之晏于北山庙答赛夜
还晏既醉部伍亦饮酒羽仪错乱前后十馀里中不
复相禁制。识者云：“此势不复久也。”后数日，被诛。
武陵王纪将僭号，妖怪非一，其最异者，内寝柏殿柱
绕节生花，其茎四十有六，靃靡可爱，状似莲花。识者
曰：“王敦杖花，非德事也。”纪元号天正，与萧栋暗合。佥
曰：“天字二人也，正字一止也。”栋、纪僭号各一年而灭。
《梁书太祖献皇后张氏传》：后尝于室内，忽见庭前菖
蒲生花，光彩照灼，非世中所有。后惊视，谓侍者曰：“汝
见不？”对曰：“不见。”后曰：“尝闻见者当富贵。”因取吞之。是
月产高祖。

《南史侯景传》：“景矫诏禅位，时都下王侯庶姓五等庙
树咸见残毁，惟文宣太后庙四周柏树独郁茂。及景
篡修南郊路，伪都官尚书吕季略说景，令伐此树以
立三桥。始斫南面十馀株，再宿悉枿生，便长数尺。时
既冬月，翠茂若春，贼乃大惊恶之，使悉斫杀。识者以
为僵柳起于上林，乃表汉宣之兴。今庙树重青，必彰”
陕西之瑞。

《魏书李势传》：“势降于桓温。先是江源生草，高七八尺，
华叶皆赤，子青如牛角。”

《三国典略》：“渤海王高欢攻邺时，瑞物无岁不见，令史
焚连理木，煮白雉而食之。”

《隋书五行志》：“高祖时，上党有人宅后每夜有人呼声，
求之不得。去宅一里所，但见人参一本，枝叶峻茂，因
掘去之，其根五尺馀，具体人状，呼声遂绝。盖草妖也。
视不明之咎，时晋王阴有夺宗之计。”事亲要以求
声誉，谮皇太子，高祖惑之。“人参不当言，有物凭之。”上
党，党，与也。亲要之人乃党晋王而谮太子，高祖不悟，
听邪言，废无辜，有罪用因此而乱也。

《荻楼杂抄》：炀帝时，洛阳献合蒂迎辇花，帝令袁宝儿
持之，号“司花女。”

《山海记》：明霞院美人杨夫人喜报帝曰：“酸枣邑所进
玉李”，一夕忽长，清阴数亩。帝沉默甚久曰：“何故而忽
茂？”夫人云：“是夕院中人闻空中有千百人语言云：李
木当茂。”洎晓看之，已茂盛如此。帝欲伐去，左右或奏
曰：“木德来助之应也。”又一夕，晨光院周夫人来奏云“院中杨梅，一夕忽尔繁盛。”帝喜问曰：“杨梅之盛，能如”
玉李乎？或曰：“杨梅虽茂，终不敌玉李之盛。”帝往院观
之，亦自见玉李繁茂。后杨梅同时结实，院妃来献，帝
问二果孰胜，院妃曰：“杨梅虽好，味颇清酸，终不若玉
李之甘。苑中人多好玉李。”帝叹曰：“恶梅好李，岂人情
哉，天意乎！”后帝将崩扬州，一日，院妃报杨梅已枯死，
帝果崩于扬州。

《桂林丛谈》：王梵志，卫州黎阳人也。黎阳城东十五里
有王德祖者，当隋之时，家有林檎树，生瘿大如斗。经
三年其瘿朽烂。德祖见之，乃撤其皮，遂见一孩儿抱
胎而出，因收养之。至七岁能语，问曰：“谁人育我？”及问
姓名，德祖具以实告。因林木而生，曰“梵天”，后改曰志
我家长育，可姓王也。作诗讽人，甚有义旨，盖菩萨示
化也。

《创业起居注》：“辛丑有获嘉禾而献者，教曰：‘嘉禾为瑞，
闻诸往策，逮乎唐氏，世有兹祥。放勋获之于前，叔虞
得之于后。孤今纠合，复逢灵贶，出自兴平，来因善乐。
休征伟兆，何其美与！顾循虚薄，未堪当此，呈形之处，
须表天休。送嘉禾人兴平孔善乐，宜授朝散大夫，以
旌嘉应’。”

《咸定录》：唐武彟，太原文水县人。微时，与邑人诈文宝
以鬻材为事，常聚材木数万茎，一旦化为丛林森茂，
因致大富。士彟与文宝读书林下，自称为厚材。文宝
自称枯木，私言必当大贵。及高祖起义兵，以铠胄从
入关，故乡人云：“士彟以鬻材之故，果逢构厦之秋。”及
士彟贵达，文宝依之，位终刺史。
《唐书·王方翼传》：“方翼还京师，尝夜行，见长人丈馀，引
弓射仆之，乃朽木也。迁肃州刺史。它郡民馁，皆重茧
走方翼治下，乃出私钱作水硙，以救饥瘵，全活甚众。”
芝产其地。

《玉海》：韩思复为滁州刺史，有“黄芝五生，州舍民为刻
颂。”

《全唐诗话》：武后天授二年腊，卿相欲诈称花发，请幸
上苑，有所谋也。许之。寻疑有异图，先遣使宣语曰：“明
朝游上苑，火急报春知。花须连夜发，莫待晓风吹。”于
是凌晨名花布苑，群臣咸服其异，后托术以移唐祚。
此皆妖妄，不足信也。凡太后之诗文，皆元万顷、崔融
辈为之。

《唐书杜景佺传》：延载元年，检校凤阁侍郎，同凤阁鸾
台平章事。后尝秋季山梨花示宰相以为祥，众贺曰：
“陛下德被草木，故秋再华。周家仁及行苇之比。景佺
独曰：‘阴阳不相渎伦，渎即为灾。故曰：‘冬无愆阳，夏无
伏阴，春无凄风，秋无苦雨’。今花木黄落而木复华，渎
阴阳也。切恐陛下布德施令，有所亏紊。臣为宰相，助
天治物，治而不和，臣之咎也’。”顿首谢罪。后曰：“真宰相。”
《太真外传》：初，开元末，江陵进乳柑橘，上以十枚种于
蓬莱宫，至天宝十载九月始结实，宣赐宰臣曰：“‘朕近
于宫内种柑子树数株，今秋结实一百五十馀颗，乃
与江南及蜀道所进无别，亦可谓稍异者’。宰相表贺
曰：‘伏以自天所育者，不能改有常之性，旷古所无者，
乃可谓非常之感。是知圣人御物，以元气布和；大道
乘时，则殊方叶致。且《橘柚》所植，南北异名，实造化之
有初，匪阴阳之有革。陛下元风真纪，六合一家，雨露
所均，混天区而齐被；草木有性，凭地气以潜通。故兹
江外之珍果，为禁中之佳实。绿蒂含霜，芳流绮殿；金
衣烂日，色丽彤庭’”云云，乃颁赐大臣。外有一《合欢实》，
上与妃子互相持玩，上曰：“此果似知人意，朕与卿固
同一体，所以合欢。”于是促坐同食焉。因令画图传之
于后。

《录异记》：炖煌公李太尉德裕，一旦有老叟诣门，引五
六辈舁巨木请谒焉，阍者不能拒之，公异而见之，叟
曰：“某家藏此桑实三世矣，某已耄矣，感公之好奇搜
异，是以献尔。木中有奇宝，若能者斲之，必有所得。洛
邑有匠，计其年齿且老，或身已殁，子孙亦当得其旨
诀，非洛邑无能斲之者也。”公如其言，访于洛下，匠已
殂矣。其子应召而来，睨而视之曰：“此可徐而斲之矣。”
因解为二琵琶槽，宛然有白鸽，羽翼爪足巨细毕备。
匠料之，微失厚薄，不中一鸽少其翼。公以形羽全者
进之，自留其一，今犹在民间。水部员外卢延让，见太
尉之孙，道其事。

《杜阳杂编》：元载芸辉堂前池中有碧芙蓉，香洁菡萏，
伟于常者。载因暇日凭栏以观，忽闻歌声清响，若十
四五子唱焉。其曲则“玉树后庭花”也。载惊异莫知所
在，及审听之，乃芙蓉中也。俯而视之，闻喘息之音。载
恶之既甚，遂剖其花，一无所见。即秘之，不令人说。及
载受戮，而逸奴为平卢军卒人，故得其实。

元和五年，内给事张惟则自《新罗》使回，云于海上泊
洲岛间，其中有数公子，戴章甫冠，著紫霞衣，吟啸自
若。惟则知其异，遂谒见公子曰：“汝何所从来？”惟则具
言其故。公子曰：“唐皇帝乃吾友也，汝当旋去，为吾传

久。是月，寝殿前连理树上生灵芝二株，宛如龙凤。上
因叹曰：“凤芝龙木，宁非此验乎！”

郑注奸险左道，荧惑人主，为天下侧目。郑镇凤翔日，
有草如菌，生于紫金带上。注既心有所图，乃喜谓“芝
瑞，识者以物反其所。夫草生于土，常也；今生于金，是
反常也。郑氏之祸将至，其不久矣。”

《清异录》：杜荀鹤舍前椿树生灵芝，明年及第，以漆彩
饰之，安几砚间，号“科名草。”

《北梦琐言》：唐乾符末，范阳人李全忠，少通《春秋》，好鬼
谷子之学，曾为棣州司马，忽有荻一枝生于所居之
室，盈尺三节焉，心以为异，以告别驾张建章。建章积
书千卷，博古之士也，乃曰：“昔者蒲洪以池中蒲生九
节为瑞，乃姓蒲，后子孙昌盛。芦者，茅也，合生陂泽之
间，而生于室，非其常也。君后必有分茅之贵，三节传
节钺三人，公可志之。”全忠后事李可举为戎校，诸将
逐可举而立全忠，累加至检校太尉，临戎甚有威镇。
全忠死，子匡威嗣。匡威为三军所逐，弟匡俦为太原
所攻，挈家赴阙，至沧州景城，为卢彦威所害。

《册府元龟》：天祐四年二月戊申朔，梁家庙主者言，“庙
之左栋产五色芝，状如芙蓉，紫烟蒙护，数日不散。”
《录异记》：“婺州永康县山亭中有枯松树，因断之，误堕
水中，化为石。取未化者试于水，随亦化焉。其所化者，
枝干及皮与松无异，但坚劲。有未化者，数段相兼，留
之以旌异物焉。”

《五代史》梁家人广王全昱传：子友谅，封衡王。乾化元
年，升宋州为宣武军，以友谅为节度使。友谅进瑞麦，
一茎三穗，太后怒曰：“今年宋州大水，何用此为。”乃罢
友谅，居京师。

《册府元龟》：“庄宗初嗣晋王时，长柳巷田家有桃树，伐
已经年，旧坎仍在。其仆一朝屹然而起，行数十步，复
于旧坎，其家惊骇散走。议者以汉昭帝时上林仆木，
起立生枝，虫蠹成文，而宣帝兴。今木理成文，仆而重
起，亦李氏中兴符也。”

《北梦琐言》：唐相国李公福河中有宅，庭槐一本抽三
枝，直过当舍屋脊，一枝不及。相国同堂昆弟三人，曰
石曰程，皆登宰执，唯福一人历镇使相而已。近者石
晋朝赵令公家庭有糯枣树，婆娑异常，四远俱见。有
望气者诣其邻里问人云：此家合有登宰辅者。里叟
曰：“无之。令公先德，小字相之儿，得非此应乎？”术士曰：
“王气方盛，不在身，当其子孙尔。”后中令由太原判官
大拜，出将入相，则前言果效矣。凡士之宦，非止一途，
或以才升，或以命遇，则盛衰之气，亦随人而效之。向
者槐枣异常，岂非王气先集耶？不然，何荣茂挺特拔
耸之如是也？

《十国春秋·吴贾潭传》：“潭为人有气度，不与物竞。高祖
时，历官至兵部尚书。潭常见岭南节度使获一橘，大
如升，破之，得一赤蛇数寸。”

蜀王先主将晏驾。其年《峨眉山娑罗花》悉开白花。又
王未薨前数年。沟港城隍悉开白莲花。

《册府元龟》：“汉高祖为河东节度使。天福十一年，天下
水，太原葭芦茂盛，最上一叶如旗杖，皆南指焉。明年，
遂即帝位。”

《河南别录》：“烈祖受禅之日，江西杨化为李信州李生
连理，诏还李姓，国号唐。”

《册府元龟》：“李金全为安州节度使，有亲吏胡汉筠者，
金全爱之甚笃。己亥岁，府署之竹，一夕而生花；城壖
之麦，方蔪而秀。大雾晦冥之中，则化为宿草，金全心
恶之。及牛全节除安州节度使，金全送款于淮夷，至
是而窜，妓乐、车马、珍奇、帑藏皆为伪将李承裕所夺，
与其党数百人束身夜出，晓至汶川，引领北望，泣下”
而去。

《行营杂录》：伪蜀广政末，成都人唐李明因破一木，中
有紫文隶书“太平”两字，时以为佳瑞。有识者云：“不应
此时，须成都破，方见太平尔。”自王师平蜀，频施旷荡
之恩，乃有太平兴国之号。

《宋史王著传》：“建隆二年，知贡举。时亳州献紫芝，郓州
获白兔，陇州贡黄鹦鹉。著献颂，因以规谏。太祖甚嘉
其意，下诏褒之。”

儒林公议：“成都刘备庙侧有诸葛武侯祠，前有大柏，
围数丈，唐相段文昌有诗石在焉。”唐末渐枯，历王建、
孟知祥二伪国不复生，然亦不敢伐之。皇朝乾德五
年丁卯夏五月，枯柏再生，时人异焉。三国至乾德初，
历年一千二百馀年，枯而复生。予皇祐初守成都，又
八十年矣，新枝笼云并旧，枯干并存，若虬龙之形。
《遵尧录》：知无为军茹孝标尝献芝草二百五十本，帝
曰：“朕每以丰年为瑞，贤臣为宝，至于草木虫鱼之异，
岂足尚哉！”孝标特放罪，仍戒天下，自今毋得以此闻。
《宋史。魏震传》：震为供奉官，雍熙初，温州进瑞木成文，
震作诗赋以献，拜崇仪副使，赐白金二千两。

《张鉴传》：“鉴知相州，有芝草生于监收之室。鉴表其祥异，以为河朔弭兵款附之兆，优诏答之。”

《卢多逊传》：“多逊累世基在河南，未败前一夕，震雷，尽
焚其林木，闻者异之。”

《谈苑》：“吕蒙正方应举，就舍建隆观，沿干入洛，锁室而
去，自冬涉春方回。启户视之，床前槐枝丛生，高三四
尺，蒙茸合抱。是年登科，十年至宰相。”

《宋史张铎传》：“铎子禹珪知石州，徙代兖州，又移澶州，
颇勤政治，以瑞麦生狱空，连诏嘉奖。”

《高琼传》：“琼字继勋，知瀛州时，岁饥，募富人出粟以给
贫者。明年大稔，木生连理者四，郡人上治状，请留
行营。”《杂录》：“大中祥符六年，绵州彰明县崇仙观柏柱
上有木文，如画天尊状，毛发眉目、衣服履鸟，纤缕悉
备。知州比部员外郎刘宗言，遂绘事奏闻，奉旨令津
置赴阙，送玉清昭应宫。”今川民皆图画供奉之
尊。馀功余尚书靖知桂州时，每月盈夕，闻笛声甚
清远。察其声，自深林处大柏木中出。乃伐为枕，笛声
如故。公甚宝之。公季弟欲穷其怪，命工解视，但见木
之文理正如人月下吹笛，像胶合之，不复有声。
《话腴》：真庙朝，寝殿侧有古桧，秀茂不群，名御爱桧。然
横碍殿檐，真皇意欲去之。一夕风雷转折其枝，时以
为瑞。

《宋史冯拯传》：“拯子伸己知邕州，旁城数里有金花木，
土俗言花开即瘴起，人不敢近。伸已故以花盛时酣
燕其下，亦复无害。”

《鞠咏传》：“咏为监察御史，大安殿柱生芝草，召群臣就
观。咏言：陛下新即位，河决未塞，霖雨害稼，宜思所以
应灾变。臣愿陛下以援进忠良，退斥邪佞为国宝，以
训劝兵农，丰积仓廪，为天瑞，草木之怪，何足尚哉！”
《补笔谈》：“韩魏公庆历中，以资政殿学士帅淮南。一日
后，园中有芍药一，干分四岐，岐各一花，上下红，中间
黄”蕊间之。当时扬州芍药未有此一品，今谓之“金缠
腰”是也。公异之，开一会，欲招四客以赏之，以应四岐
之瑞。时岐公为大理评事，通判，王荆公为大理评事、
佥判，皆召之，尚少一客，以州钤辖、诸司使〈忘其名〉官最
长，遂取以充数。明日早衙，钤辖者或申状暴泄不至，
尚少一客，命以过客历求一朝官足之。过客中无朝
官，惟有陈秀公，时为大理寺丞，遂命同会。至中筵剪
四花，四客各簪一枝，甚为盛集。后三十年间，四人皆
为宰相。

《春渚纪闻》：三衢毛氏庭中一木，忽中裂而文成衍字，
如以浓墨书染者，体作颜平原书。会其子始生，因以
名之。后衍登进士第，官至龙图阁而终。又晋江尤氏，
其邻朱氏圃中有柿木，高出屋上，一夕雷震，中裂木
身，亦若以浓墨书“尤家”二字，连属而上，不知其数。至
于木枝细者，破视，亦随枝之大小成字。尤氏乞得其
木，作数百段，分遗好事。字体带草，劲健如王会稽书。
朱氏后以其圃归尤氏云。

《梦溪笔谈》：木中有文，多是柿木。治平初，杭州南新县
民家析柿木，中有“上天大国”四字，予亲见之。书法类
颜真卿，极有笔力。国字中间或字仍挑起作尖口，全
是颜笔。知其非伪者，其横画即是横理，斜画即是斜
理。其木直剖，偶当天字中分，而天字不破，上下两画
并一脚皆横挺出半指许，如木中之节，以两合之，如
合契焉。

菜品中芜菁、菘芥之类，遇旱，其标多结成花如莲花，
或作龙蛇之形，此常情，无足怪者。熙宁中，李宾客及
之知润州，园中菜花悉成荷花，仍各有一佛坐于花
中，形如雕刻，莫知其数，暴干之，其相依然。或云：“李君
之家奉佛甚笃，因有此异。”

《朱子语类》：蔡京奏其家生芝，上携郓王等幸其第，赐
宴云：“朕三父子，劝卿一杯酒。”是时太子却不在，盖已
有废立之意矣。

《墨客挥犀》：“壶山有柏树一株，长数尺，半化为石，半犹
是坚木。蔡君谟见而异焉，因运置私第。”

《宣政杂录》：政和中，宗室士顿所居纯轩，忽生白芝数
本于梁栋上，因易名“芝轩”，宾客咏歌，以为和气。次年，
士顿死。又一年，赐所居入四圣观，族众散徙，盖不祥
也。壬寅春，太傅王黼赐第，有白芝生于正寝，附卧榻
后屏风而出。又一本在厅事照壁上，隔六年有戮身
之祸。

《妖化录》：“宣和七年，京城诸园苑中，盛夏六月间，牡丹
皆开，始作金色，又变异色而退。诸柳皆生黄花，大如
林檎萼，结子淡黄色，食之微苦。”又“瓜圃中，瓜生双蒂，
酸不堪食。”

靖康元年，梨树生豆荚，木香架上生蒲桃。又王殿直
家笼中贮松花，及启笼视之，每一片中雪白小松一
小株。又宝箓宫前华表柱忽生松一枝，北向者生一
大黄，如斗大，凡三日而萎。又童贯轿中木板上生杂
草，砍刈复生，盖妖异也。未几，京师遭金人破荡，异花
文木皆薪，盖妖变先有兆焉。

齐，每岁左花则右实，右花则左实。”

《宋史刘光世传》，光世兼淮南京东路宣抚使，以枯桔
生穗为瑞，闻于朝。帝曰：“岁丰人不乏食，朝得贤辅佐，
军有十万铁骑，乃可为瑞，此外不足信。”

《魏惠宪王恺传》：王讳恺，庄文同母弟也。淳熙元年判
明州，辍属邑田租以赡学，得两岐麦，图以献。帝复赐
手诏曰：“汝劝课艺植，民不游惰，宜获瑞麦之应。”
《李庭芝传》：庭芝，字祥甫，其先汴人，十二世同居，号义
门李氏，后从随之应山县。金亡，襄汉被兵，又徙随，然
特以武显。庭芝生时，有芝产屋栋，乡人聚观，以为生
男祥也，遂以名之。

《括异志》：“光严庵正议之茔濒湖占胜，为一方冠。东南
皆枕湖，远峰列如笔架，一塔屹于波心，文锋挺立，登
名仕版者世有其人，视他族为最盛。淳祐间，忽树出
烟一道，远近莫不惊异。有细视之者，见其间有蠓蚋
不可计，从树中出，终日不绝。盖此烟即此所成，不知
何异。”

《续夷坚志》：“先人宰陵川，泰和甲子元夕，县学烧灯，有
以杏棣棠枯枝为剪彩花者。灯罢，家僮乞之，供于县
柱佛屋中。四月十七夜，先夫人焚诵次，乃见杏棠皆
作花，真赝相间。先人会宾示之，以为文字之祥，为赋
瑞花诗。予年始十五矣。”

徐伟，官京兆，梦一老人白首而长身，身穿绿袍，谓伟
言：“某他日有斧斤之厄，幸为保全之。”伟不知所以然，
然梦异，不忘也。及移守泰安，会岳庙灾，诏复修之。境
内大木皆砍采。砍东六十里菜芜之高白村有古松，
干柯茂盛，荫蔽二亩，乡社相传为数百年物，亦在采
择之数。乡人父老哀告于伟，伟因悟前梦，力为营护，
竟免斩伐。是夕，梦有来谢者，土人立祠其侧。

凤翔虢县大子庄，庚子岁，郝氏谷田八十亩，每茎“一
叶一小穗，至十二数，并大穗为十三。试割一丛治之，
得谷十升。”明年，郝使统军万人，佩金印虎文。偏将李
慥鲁见古有一茎九穗，盖不如是之多也。

临晋上排乔英家业农，种瓜三二顷。英种出“西瓜一
窠，广亩二分，结实一千二三百颗。他日耕地，瓜根如
大椽。辛亥年，定襄士人樊顺之亲见。”

高户部唐卿、赵礼部廷玉读书永平西一山寺。腊月，
桃树一枝作花，《大金蝉》其上，又竹林出一笋，因题所
居为“三秀轩。”后三人皆登上第，极品。

《元史巴而术阿而忒的斤传》：“巴而术阿而忒的斤，亦
都护。亦都护者，高昌国王主号也。先世居畏兀儿之
地，有和林山，二水出焉，曰秃阿剌，曰薛灵哥。一夕有
神光降于树，在两河之间，人即其所而候之，树乃生
瘿，若怀妊状，自是光常见。越九月又十日，而树瘿裂，
得婴儿者五，土人收养之。其最稚者曰不可罕。既壮，
遂能有其民人土田，而为之君长。”

《尉迟德诚传》：“德诚历官家令司丞，厅事前有粟苗，不
种而萌，偶出一茎双穗，以为嘉禾。升家令。”

《不忽木传》：河东守臣献嘉禾，大臣欲奏以为瑞，不忽
木语之曰：“汝部内所产尽然耶？惟此数茎耶？”曰：“惟此
数茎尔。”不忽木曰：“若如此，既无益于民，又何足为瑞？”
遂罢遣之。

《辍耕录》：“白廷玉先人号湛渊，钱塘人。家多竹，忽一竿
上岐为二，人皆异之，赋《双竹杖》诗。未几，先生有二子，
或以为先兆云。”

扬州至正丙申、丁酉间，兵燹之馀，城中屋址遍生白
菜，大者重十五斤，小者亦不下八九斤。有膂力人所
负才四五窠耳。亦异哉！

至正辛卯夏，松江普照寺僧舍一敝帚开花。又嘉兴
儒学阍人陶氏磨上木肘发青条，开白花。又吴江分
湖里锻工一柳树桩以安铁砧者，且十馀年矣，发长
条数茎如苇。三家虽有此怪，而皆无恙，岂非关系国
家之气数乎？

“金石草木之变异，杂见于传记，数年来天下扰攘，怪
事尢甚”，信前人之书不诬也。至正丙申，浙西诸郡皆
有兵。正月，嘉兴枫泾镇戴君实门首柳树若牛鸣者
三，主人与仆从悉闻之，斩其树。不一月，苗军抄掠赀
产，又两月，屋毁于兵。是岁寒食日，海盐州赵初心率
子侄辈诣先垄汛扫松楸，忽闻如老鹤作声，戛戛不
绝。审听所在，乃是一柏树。顷间，众树同声和之，一二
时方止。举家皇惑。至八日，苗军火其居。明年六月，红
军掠货财妇女，而侄善如死于难。予亲见君实馆宾
黄伯成与初心之孙元衡说。元衡，善如子也。其事虽
迟速不同，而二家之遭祸则一。吁，诚异哉！

《明外史宗室与权传》：“盱眙民进瑞麦，与权请荐宗庙。
帝曰：‘以瑞麦为朕德所致，朕菲薄，不敢当，其必归之
祖宗’。”御史言是也。

《陶凯传》：洪武五年，句容民献嘉瓜同蒂者二。帝御武
楼，中书省臣率百官以进，凯奏曰：“句容陛下祖乡也。
圣德和同，国家协庆，故祯祥独见于此。”帝曰：“草木之瑞，比比而有，卿归德于朕，朕何德以堪之。”赐其民钱，
遣之去。

《赣州府志》：“洪武六年癸丑冬十月，州人吕氏手植白
牡丹于庭，冰雪中盛开，状若玉盘盂，照耀风日。”
《明外史桂彦良传》：“董淳，南阳人，洪武末为原武训导，
周王聘为世子师，寻言于朝，补右长史，以正辅王端
礼门槐盛而枯，淳呈咎征进戒，王用其言修省，枯枝
复荣，王旌其槐曰‘摅忠’。”

《广西通志》：“永乐中，宋村嘉禾生禾，结一大实如鸡卵。
好事者以金饰为酒杯，明故老有及见者。今失所在。”
《陕西通志》：“杜棠任南京户部，所在得大体。南部堂后
树忽冬花，众誉其长，称瑞棠，正色曰：‘冬花《春秋》书异，
何瑞之有’？”其刚正类此。

《江南通志》：“潘敏，宿迁人，字志学，以人才举，景泰间，授
陕西泾阳主簿。刚明有为，兴利除害。文庙修葺，忽生
灵芝二茎。后敏二子皆登科第。”

《明外史张敷华传》：“敷华少负气节。年七岁，里社树为
祟，麾群儿尽伐之。”

《秦愍王樉传》：汧阳王诚洌，秦康王诸孙，事父端懿王
暨继母以孝闻。及薨，醯酱盐酪不入口。明年，墓生嘉
禾，一本双穗，嘉瓜，二实并蒂。以母马妃早卒，不逮养，
追服衰食疏者三年，雪中萱草生华。

《异林》：“弘治乙卯，长沙旱，苦竹开花，枫树生李实，黄连
树生黄瓜，苦荬菜开莲花，七日而谢。”又：“岁丙辰三月，
叙州楠树生莲花五十馀朵，李树生豆荚，苕苕满枝。”
《江南通志》：“卢雍字师邵，吴县人。父纲有德操，一日芝
产于庭而生。雍，正德辛未进士，官至御史。”

《明通纪》：广州盗黄萧养围广州，杀副总兵都指挥使
王清，遂僭称东阳王。萧养者，南海冲鹤堡人，貌甚陋，
眇一目而有智数。坐强盗坐郡狱逾年，所卧竹床皮
忽青色，渐生竹叶。同禁者，江西一商人谓曰：“此祯祥
也。”因教以不轨，使人藏利斧饭桶中，越狱而出，凡十
九人。其党舣舟以待，遂遁入海，啸聚群盗，赴之如归，
旬月间至万馀人。

《明外史林瀚传》：“瀚子廷机，廷机子燫，燫子世勤，性笃
孝，父卒，枕块三年，侍母黄氏不离侧。有灵芝三见，枯
篁复青之异。御史上其事，被旌。”

《永昌府志》：永平民有受值为人佣作者，以他役逾期
不赴，主人怒而逐之，哀求不纳，哭而去曰：“去则母无
以食，奈何？”行未几，倦卧道傍，梦一人抚其背曰：“无伤
也，某山之原有竹，试往攀而摇之，可得米以养。”觉而
忆其山旧游也，往之竹下，果得米。于时万历庚寅、辛
卯间也，滇中一时所在皆有之。晋宁杨全太守，时为
司徒郎，出差归里，及入京，携以馈其米非稻非麦，长
三倍。稻禾作粥不稠，浊为饮润而甘，微带清香。
《广平府志》：“永年胡鲤厅事梁上生芝，七连三岁，知府
程世昌为题扁额。未几鲤病没。逾年流寇至，堂废。然
其子孙多登科甲者。”

《楚雄府志》：南安州西五十里有神祠，祷之即应。庭有
巨柏五株，自安竜贼叛，树枯。明嘉靖丁未，知州苟诜
将剿贼，指枯柏誓神曰：“若阴助灭贼，树当复生。”旬日
后，五柏果荣，贼遂就诛。

《谭辂》“齐门外灵殿寺，有大银杏树，约二抱，为土人徐
钥氏所购。欲伐，方举斧树出血，树上有声，而钥家火
发，遂不敢伐。久之，复为从兄鸣伯所得，竟伐之。今不
二十年，徐氏与从兄俱绝嗣，业亦销灭殆尽。”孰谓草
木无灵哉？

《明状元事略》：“隆庆辛未科张元忭，字子荩，浙江山阴
人。所居与罗万化同巷，尝梦携其扁于家。会试日，其
祖茔有声，三日往视之，得金芝六茎，盖先兆云。”
《眉公见闻录：柘城县报》称本县柳树内偶出人物各
类人马冠裳等像，随为牧童捡拾，见存可验。

《泽州志》：“顷王屋山下，一人解柿树木心纹理，作一佛
像，眉目手指纤悉分明。”

《吴江县志》：“震泽寺古柏，前贤多有题咏，盖数千年物
也。崇祯甲申，渐就枯蒌，后并其根㔉去矣。先是寺旁
竹圃中忽开一花，如木芍药，五色烂然，旁无枝叶。士
人施姓者见之，以为下必有异，掘之尽花之，茎有细
丝缘络土中，丝断亦无所见。又阅月，复于近柏处开
一花，又掘之如前，其丝蜿蜓丈许，得物圆大如土茯”
苓，碎之中有物，宛然一鹿也，头角项足俱肖。于是争
往，穴土见柏根如环，大可二十围，色光润而清芬，触
手皆有细丝缠联其间。迹丝求之，取若茯苓者数石，
或为人形，或为禽兽，土人鬻之，多得善值。是岁客有
从湖州来，道遇寄舟者，服制朴古而形神憔粹。问其
姓，曰：“柏。”问其家若何？曰：“曩颇饶，今衰矣。”问：“何往？”曰：“将
之杭州。今日色已晡，欲宿于震泽之普济寺。既至，舣
舟寺前，趋而入，顾旁人曰：‘少待即归汝值’。”久之不出，
遍索寺中，无若人，而古柏下瓦砾间，拾碎镪少许，则
适符寄舟值也。俗传此能为人云

《国语》：太子晋曰：“天无伏阴，地无散阳。”〈注〉散阳李梅冬
实。

焦氏《易林》：“屯之师，李梅冬实，国多盗贼，扰乱并作，君
不得息。”

《墨娥漫录》：都省从都门堂外大桂树，谓之“音声树。”欲
除拜仆射，则此树必有声，如曲歌。

《广异记》：“仙都有芝圃，悉种灵芝，或如车骑，或如华盖，
或如楼阁，或如飞鸟，五色。”

《春渚纪闻》：“元丰间，禁中有果名‘鸭脚子者四大树皆
合抱。其三在翠芳亭之北，岁收实至数斛，而托地阴
翳，无可临玩之所。其一在太清楼之东，得地显旷，可
以就赏，而未尝著一实。裕陵尝指而加叹，以谓事有
不能适人意者如此，戒圃者善视之而已。明年，一木
遂花，而得实数斛。裕陵大悦，命宴太清以赏之，仍分’”
颁侍从。又朝廷问罪西夏，五路举兵，秦凤路图上师
行营憩形便之次。至关岭，有秦时柏一株，虽质干不
枯，而枝叶略无存者。既标图间，裕陵披图顾问左右，
偶以御笔点其枝间，而叹其阅岁之久也。后郡奏秦
朝柏忽复一枝再荣，殿中有记当时奏图叹赏之语，
私相耸异，以谓天人笔泽所加，回枯起死，便同雨露
之施。昔唐明皇晓视苑中时春候已深，而林花未放，
顾视左右曰：“是须我一判断耳。”亟命取羯鼓，鼓曲未
终，而桃杏尽开，即弃杖而诧曰：“是岂不以我为天公
耶？”由是观之，凡为人君者，其一言一动，固有与造化
密契，虽于草木之微，偶加眷瞩，而荣谢从之，若响应
声，况于陞黜贤否，意所与夺，生杀贵贱之间哉？
《梦溪笔谈》：“近岁延州永宁关大河崩，入地数十尺，土
下得竹笋一林，凡数百茎，根干相连，悉化为石。适有
中人过，亦取数茎去，云欲进呈。延郡素无竹，此入在
数十尺土下，不知其何代物，无乃旷古以前，地卑气
湿而宜竹耶？”婺州金华山有松石，又如桃核、芦根、蛇
蟹之类，皆“有成石者，然皆其地本有之物，特可异耳。”
《容斋续笔》：“吴归命侯天纪三年八月，有鬼目菜生工
人黄耇家，有苦荬菜生工人吴平家，高四尺，厚三分，
如枇杷形，上广尺八寸，下茎广五寸，两边叶绿色。”东
观按图，名鬼目作芝草，荬菜作平虑草，以耇为侍芝
郎，平为平虑郎，皆银印青绶。《唐五行志》：“中宗景龙二
年，岐州郿县民王上宾家有苦荬菜，高三尺馀，上广
尺馀，厚二分，说者以为草妖。”予按荬菜即苦荬，今俗
呼为苦马者是也。《天纪》、景龙之事甚相类。归命次年
亡国，中宗后二年遇害。虽事非此致，亦可谓妖矣。平
虑草，不知何状。扬雄《甘泉赋》“并闾”注：如淳曰：“并闾，其
叶随时改，政平则平，政不平则倾也。”颜师古曰：“如氏
所说，自是平虑耳。”然则亦异草也。鬼目见《尔雅》。郭璞
云：“今江东有鬼目草，茎似葛，叶圆而毛如耳珰，赤色，
丛生。”《广志》曰：“鬼目似梅，南人以饮酒。”《南方草木状》曰：
“鬼目树，大者如木子，小者如鸭子。七月、八月熟，色黄
味酸。以蜜煮之，滋味柔嘉。交趾诸郡有之。”《交州记》曰：
“高大如木瓜而”小。倾邪不周正。《本草》曰：“鬼目一名东
方朔。一名连虫。陆名羊蹄